Joubertina-dam byna leeg; waternood dreig | News24
Joubertina-dam byna leeg; waternood dreig
Die Joubertina-dam se watervlak het van Vrydag se 1,5 m tot 0,5 m gister gesak. Foto: Verskaf
DIE watervlak van die Joubertina-dam in die Koukamma-munisipaliteit het tot by die halfmetermerk gesak.
Die munisipaliteit is verlede Donderdag gewaarsku dat die dam, wat water aan sowat 1 300 huishoudings verskaf, leegloop en dat dit net genoeg water vir vier dae oor het. Vrydag het die damvlak op 1,5 m gestaan, teen Maandag het dit tot 0,5 m gesak.
"Dis 'n krisis. Die mense staan op die punt om geen water te hê nie en die Koukamma-munisipaliteit smeer hulle af aan die probleem," sê Elza van Lingen, DA-leier in die Tsitsi-Kouga-kiesafdeling.
In Joubertina word sowat 300 huishoudings geraak en in die Ravinia-woonbuurt sowat 1 000.
Van Lingen het sê onbehandelde water word nou uit 'n ander dam gepomp en moet eers gekook word voordat dit gebruik word.
"Die probleem is alreeds Donderdag onder die munisipaliteit se aandag gebring, maar tot nou het niks gebeur nie.
"Leon Basson, ons party se woordvoerder oor water en sanitasie, is nou besig om te kyk waar hy noodleniging kan kry, sodat ons van êrens af water kan kry vir die mense."
Die waterkrisis gaan gepaard met vermorsing, meen Francois Strydom, DA-raadslid.
"Ek het self die lekkasies op die hooftoevoerlyn getel. Ek het rofweg uitgewerk dat sowat 50 000 liter water per uur vermors word. Waar is die oorlog teen lekkasies?"
'n Amptenaar van die departement waterwese en sanitasie wat Maandag by die dam was, het bevestig dat die watervlak baie laag is en dat die hooftoevoerlyn na die watersuiweringsaanleg verskeie lekplekke het.
"Blykbaar kan boere se waterklep by die dam nie heeltemal sluit nie. Die lekplek van die dam na die watersuiweringsaanleg moet eers herstel word en daarna kan die lekkasies in die dorpe bepaal word," aldus Van Lingen.
Die munisipale bestuurder, Sabelo Nkhulu, het met die eerste oproep van Die Burger Maandagmiddag gesê hy is in 'n vergadering en sal 20 minute later beskikbaar wees. Daaropvolgende oproepe is nie beantwoord nie.